Forum wil opruim | Netwerk24
Forum wil opruim
Deur Lientjie Mentz 06 September 2018 06:01
Die vier mans en hul toesighouer wat deesdae Westdene se sypaadjies skoon hou en die bome netjies snoei, is hier van links Goodwin Kosana, Goodwill Mosiuoa, Jacob Motsaro, Patric van Rooi en Tshepo Mosiua.Foto: Lientjie Mentz
Sake-eienaars van Westdene het besluit om saam te staan om dié sake-gebied skoner en veiliger te kry.
Die Westdene-besigheidsforum is in Junie gevorm en sakelui, onder voorsitterskap van Gerald Gray, het die verantwoordelikheid geneem om dié gebied reg te ruk.
'n Sake-eienaar borg nou 'n bakkie, vier werkers en 'n bestuurder wat van straat tot straat beweeg om die bome te snoei en die sypaadjies skoon te maak.
Gray sê dié skoonmaak-aksie kos die sakeman sowat R40 000 'n maand, en hy hoop ander sakelui sal ook binnekort betrek word om met dié uitgawe te help.
Gray, 'n voormalige vise-voorsitter van die destydse Bloemfontein-besigheids­kamer, het die voortou geneem om 'n nie-winsgewende onderneming te stig wat die gebied tussen Kellnerstraat tot voor Brillstraat, en al die dwarsstrate van Derdelaan tot by Arboretumstraat, daagliks skoon maak. Hy sê sodra meer geld beskikbaar is, wil hulle graag 'n groter deel van Westdene skoonmaak.
Hy sê hulle tree met eiendomseienaars in verbinding om hierby betrokke te raak, en gaan ook binnekort met die huurders gesels.
Hulle het met rommelherwinnaars gepraat en besluit om alle blikke, plastiekbottels en wit papier in deurskynende sakke te plaas sodat die herwinnaars dit maklik kan kry. Briewe in dié verband word nou na van die ondernemings gestuur en Bloemsec het onderneem om briewe oor die herwinningspoging in Westdene te versprei.
Op die dag waarop die munisipale vullisverwyderaars opdaag, sal net die gewone swartsakke opgelaai word.
Sodra die skoonmaak-aksie goed op dreef is en meer geld beskikbaar is, wil die forum op veiligheid fokus deur onder meer kameras in die omgewing op te rig.
Gray sê hulle sal dan ook die bestaande veiligheidsmaatskappye wat in die omgewing werk, meer wil betrek.
Hy sê met hierdie projekte wil die forum pro-aktief optree om te verhoed dat die Westdene-gebied verval, soos dit toenemend in sekere ander sake-gebiede in die stad gebeur.